Minister Endy Croes tabata presente na Curaçao
Cu varios logro grandi riba tereno di enseñansa y deporte
ORANJESTAD (AAN): Diabierna mainta, Minister di Enseñansa y Deporte Endy Croes a haci un recapitulacion di su biahe di trabou na Curaçao, unda a trata diferente aspecto di enseñansa y a atende apertura y clausura di Weganan Interinsular 2024.
Primeramente, Minister Endy Croes hunto cu Minister President di Curaçao Gilmar Simon (Pik) Pisas, Minister di Enseñansa, Ciencia, Cultura y Deporte di Curaçao Sithree van Heydoorn, diferente instancia di Hulanda y delegacion di Aruba y Curaçao a acudi na Universidad di Curaçao.
Durante e encuentro aki na Universidad di Curaçao, a debati riba diferente tema pa crea plataforma pa e studiantenan por ta mas exitoso. Tanto studiante di Hulanda y Curaçao a participa den e debate aki, unda a comparti nan experencia di estudio. Cu esaki, por evalua miho e forma pa keda brinda e studiantenan oportunidad pa ta exitoso.
Siguiente, Minister Endy Croes hunto cu Minister Dijkgraaf y e mandatarionan di Curaçao a habri e prome scol cu a wordo renoba na Curaçao cu e 30 miyon euro cu Hulanda a duna pa renobacion di e scolnan. E mandatarionan a haci entrega oficial di e yabi di e scol den un bachi completamente nobo.
Despues di e esaki, a regresa Universidad di Curaçao unda a conclui e conferencia di trabou den su totalidad. Minister di Enseñansa di Hulanda Robbert Dijkgraaf a haci entrega di BSN nummer na e prome studiante di Caribe na Curaçao. Esaki sigur ta otro logro grandi. Desde e aña aki e studiantenan por ricibi nan BSN nummer prome cu nan biaha na Hulanda. Esaki lo facilita e proceso di e studiantenan na nan yegada na Hulanda. Cu BSN nummer e studiante por entre otro, inscribi pa un camber, por habri un cuenta di banco y aplica pa seguro.
Banda di esaki, diabierna tabatin e grandioso apertura di Weganan Interinsular 2024, unda cu Minister Endy Croes hunto cu e mandatarionan di Curaçao tabata presente. Despues di un dia di diferente wega deportivo, Weganan Interinsular 2024 a conclui diasabra anochi na cas di Gobernador di Curaçao cu un cena pa tur e participantenan.
Despues di esaki, a acudi na e ceremonia oficial cu a tuma luga na Plaza Luis Brion pa entregamento di premio, unda cu Aruba a gana e premio di oro den tur nuebe (9) deporte.
Diadomingo, Minister Endy Croes a compaña Minister Sithree van Heydoorn na Parada di SEÜ. Un bunita parada, unda alrededor di 40 grupo a participa. Minister Endy Croes hunto cu Minister President di Curaçao Gilmar Simon Pisas a haci e conteo pa duna inicio na e parada. Pastor Curtis tabata presente pa haci un bunita oracion pa e Parada di SEÜ.
Finalmente, Minister Endy Croes a gradici e mandatarionan di Curaçao cu a ricibie cu un caluroso bonbini. Un fin di siman fructifero cu varios logro grandi riba tereno di enseñansa y deporte. Cu deseo, disciplina, dedicacion y determinacion ta logra.